C 443/4
RO
Jurnalul Oficial al Uniunii Europene
22.11.2022
prin îmbunătățirea competențelor necesare, prin asigurarea protecției sociale și prin implicarea tuturor categoriilor vizate ale societății în modelarea tranziției, precum și prin propuneri suplimentare de mobilizare a unor investiții publice și private masive pentru a sprijini tranzițiile și a crește în mod semnificativ dimensiunea și domeniul de aplicare al Fondului pentru o tranziție justă, pentru a fi pe măsura provocărilor.
2.6.
CESE solicită să se garanteze că cadrul de reglementare al UE va permite întreprinderilor din UE, inclusiv IMM-urilor, să devină lideri în domeniul întreprinderilor ecologice, prevenind, în același timp, riscul de deplasare a producției și protejând împotriva importurilor cu un impact negativ mai mare asupra mediului.
Acest lucru este valabil în special pentru industriile mari consumatoare de energie.
CESE solicită, de asemenea, sprijinirea IMM-urilor pentru a înțelege și a gestiona mai bine cerințele climatice și de mediu din ce în ce mai ridicate care le vizează în mod direct și indirect.
2.7.
CESE solicită să se acorde industriilor un sprijin puternic pentru inovare, pentru a dezvolta și a implementa tehnologii, materiale, produse, procese de producție și modele de afaceri ecologice, facilitând, de exemplu, programe privind hidrogenul, bateriile, semiconductorii, captarea și utilizarea dioxidului de carbon și practicile economiei circulare în diverse domenii, cum ar fi ambalarea.
2.8.
Pentru a-și mări impactul global în materie de atenuare a schimbărilor climatice, UE ar trebui să ofere industriilor din UE condiții competitive pentru a valorifica oportunitățile de export generate de cererea globală de tehnologii și soluții în domeniul climei și, astfel, să sporească impactul pozitiv al UE în materie de carbon.
2.9.
Alianțele industriale se dovedesc a fi o metodă de succes pentru elaborarea de proiecte industriale la scară largă și la nivel transfrontalier în domenii strategice.
Aceste alianțe industriale și proiectele importante de interes european comun (PIIEC) sunt esențiale pentru redresare și pentru promovarea standardelor europene și a tehnologiilor-cheie, în special în domeniile în care piața nu le poate realiza singură sau când este denaturată.
2.10.
Evoluția către o reală uniune energetică ar trebui consolidată, pentru a asigura tranziția energetică către un sistem energetic accesibil din punct de vedere financiar, sigur, competitiv, securizat și durabil.
Având în vedere provocările actuale cauzate de războiul ruso-ucrainean, Comisia ar trebui să se concentreze asupra măsurilor care aduc cele mai mari beneficii în ceea ce privește toate obiectivele uniunii energetice și contribuie simultan la soluționarea provocărilor acute și la obiectivele pe termen mai lung.
2.11.
Situația din Ucraina a inspirat (4) REPpowerEU, urmată, la solicitarea Consiliului European, de Planul REPowerEU (5) și de o serie de propuneri, care, dacă sunt puse în aplicare în mod corespunzător, pot accelera în mod semnificativ atât independența energetică, cât și sustenabilitatea Uniunii Europene.
Obiectivul de a dobândi independența față de gazul rusesc și de alți combustibili fosili necesită atât diversificarea urgentă a furnizorilor și a surselor de energie și consolidarea solidarității, cât și măsuri pe termen lung care să promoveze tranziția către neutralitatea emisiilor de dioxid de carbon, ținând seama de caracteristicile diferitelor state membre și regiuni și de sursele alternative disponibile.
Cu toate acestea, pentru a asigura succesul procesului, trebuie mobilizate suficiente investiții private și publice, utilizând pe deplin, printre altele, fondurile MRR și ale politicii de coeziune.
După cum s-a subliniat deja (6), reducerea cererii de gaze din Rusia cu două treimi până la sfârșitul anului 2022 este o sarcină dificilă, care ar necesita, pe de o parte, o diversificare, în primul rând și pe termen scurt, prin recurgerea la GNL și la biometan și, pe de altă parte, prin eficiență energetică și extinderea surselor regenerabile de energie.
Ar trebui evitate blocajele de infrastructură care, pe viitor, riscă să creeze limitări în ce privește soluțiile alternative realiste, iar investițiile ar trebui să se concentreze cât mai mult pe sursele regenerabile de energie și pe infrastructurile de sprijin.
Partenerii sociali și societatea civilă trebuie să fie implicați îndeaproape în aceste propuneri de politici, pentru a le asigura acceptarea socială, durabilitatea și succesul.
În plus, pentru a îmbunătăți răspunsul la crizele externe, ar fi necesară o structură permanentă de coordonare în cadrul Consiliului Uniunii Europene.
(4) (5) (6)
https://ec.europa.eu/commission/presscorner/detail/ro/ip_22_1511 https://ec.europa.eu/info/publications/key-documents-repowereu_en Avizul CESE pe tema „REPowerEU: acțiuni europene comune pentru o energie mai accesibilă ca preț, sigură și durabilă” (JO C 323, 26.8.2022, p. 123).